Jarjabek, Dušan, poslanec NR SR (2012-06-28):
Ďakujem za slovo, pán predseda. Vážený pán predseda, vážené pani podpredsedkyne, dámy a páni, dovoľte, aby som vás oboznámil so správou Výboru Národnej rady Slovenskej republiky pre kultúru a médiá k návrhu na voľbu člena Rady Rozhlasu a televízie, čo máte pod tlačou 44. Podľa § 12 ods. 1 písm. b) zákona č. 532/2010 Z. z. o Rozhlase a televízii Slovenska a o zmene a doplnení niektorých zákonov dňom 14. septembra 2011 skončilo funkčné obdobie pánovi Andrejovi Miklánkovi, odborníkovi v oblasti televízneho vysielania. Nakoľko v V. volebnom období na 28. schôdzi Národnej rady Slovenskej republiky nebol zvolený člen rady, je potrebné vykonať novú voľbu, aby Rada Rozhlasu a televízie Slovenska bola úplná. Na základe výzvy Výboru Národnej rady Slovenskej republiky pre kultúru a médiá zverejnenej dňa 17. apríla 2012 predložili právnické osoby pôsobiace v oblasti audiovízie, médií, kultúry, ekonómie, práva, hospodárstva, vedy, vzdelávania, rozvoja a ochrany duchovných hodnôt, ľudských práv a životného prostredia, § 9 ods. 3 zákona, návrhy kandidátov na členov rady. Do stanoveného termínu výbor dostal tieto návrhy kandidátov: Mgr. Bohumil Bobocký, PhDr. Jaroslav Buček, Mgr. Dušan Davidov, Mgr. Ján Dianiška, Dr. Vladimír Dobrovič, Mgr. art. Martin Kákoš, Mgr. Ľubomír Lintner, Mgr. Oľga Pohanková, RNDr. Viliam Raček, Mgr. Ivana Zelizňáková, PhDr. Ľubor Hallon, CSc., Mgr. Marek Knut. Gestorský výbor prerokoval predložené návrhy kandidátov na člena rady a konštatoval, že v súlade s § 10 zákona o Rozhlase a televízii Slovenska obsahujú všetky náležitosti. Z uvedeného dôvodu sú spôsobilí, aby boli volení do Rady Rozhlasu a televízie Slovenska s výnimkou kandidátov uvedených pod čiarou, poradové číslo 11 a 12, nakoľko nespĺňajú podmienku, to znamená, najmenej päť rokov odbornej praxe a tri roky riadiacej praxe v oblasti televízneho vysielania podľa § 9 ods. 2. To znamená, ide o Dr. Ľubomíra Hallona a Mgr. Mareka Knuta. Podmienky podľa čl. 5 ods. 7 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov neboli preskúmané, nakoľko si ich zvolení kandidáti môžu usporiadať do tridsiatich dní od zvolenia. Do voľby na člena Rady RTVS postupujú kandidáti uvedení pod poradový číslom 1 až 10. Gestorský výbor po zvážení týchto skutočností uznesením č. 17 z 12. júna 2012 odporúča Národnej rade Slovenskej republiky, aby po prvé, konštatovala, že po a) dňom 14. septembra 2011 skončilo funkčné obdobie pánovi Andrejovi Miklánkovi, odborníkovi v oblasti televízneho vysielania, po b) je potrebné zvoliť jedného člena rady podľa § 9 ods. 1 zákona č. 532/2010 Z. z. o Rozhlase a televízii Slovenska, odborníka v oblasti televízneho vysielania. Po druhé, zvolila podľa § 9 ods. 1 zákona jedného člena rady za oblasť televízneho vysielania na funkčné obdobie do 10. februára 2017. Po tretie, voľbu uskutočnila verejným hlasovaním podľa § 39 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov použitím hlasovacích lístkov. Po štvrté, uskutočnila opakovanú voľbu člena rady v prípade, že nebude zvolený člen rady z navrhovaných kandidátov. Do opakovanej voľby postupujú kandidáti, ktorí neboli zvolení a získali najvyšší počet hlasov. Pri rovnosti počtu hlasov postupujú všetci kandidáti, ktorí majú rovnaký najvyšší počet hlasov. Počet kandidátov v opakovanej voľbe je minimálne dvojnásobok počtu členov, z ktorých treba zvoliť jedného člena rady. Toľko správa výboru pre kultúru a médiá. Ďakujem za pozornosť. Skončil som, pán predseda.